คาดประชุมเฟดช่วยหนุนดอลลาร์สัปดาห์นี้
โดย...อัญชลี ซิงห์
20 ก.พ. 2560

โดย...อัญชลี ซิงห์ 
สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบ 34.90-35.20 ในสัปดาห์นี้ ซึ่งเป็นกรอบที่ไม่กว้างนัก แต่การเคลื่อนไหวน่าจะมากขึ้นกว่าสัปดาห์ก่อน โดยประเด็นที่น่าสนใจมากที่สุดในสัปดาห์หน้า คือ การเผยแพร่รายงานการประชุมของเฟดในรอบเดือน ม.ค. ซึ่งเฟดได้แสดงความเชื่อมั่นต่อเศรษฐกิจสหรัฐว่า ขยายตัวได้แข็งแกร่ง เงินเฟ้อมีแนวโน้มเข้าใกล้เป้าหมาย หากรายละเอียดการประชุมยังออกมาในโทนดังกล่าว น่าจะหนุนให้เงินเหรียญสหรัฐทรงตัวและโน้มแข็งค่าขึ้นบ้างได้
นอกจากนี้ ตลาดยังกลับไปสนใจนโยบายการเงินอีกครั้ง เห็นได้จากโอกาสที่ตลาดประเมินเรื่องการขึ้นดอกเบี้ยในครั้งต่อไป แต่ความเป็นไปได้ค่อนข้างผันผวนตามตัวเลขเศรษฐกิจ และความเห็นของผู้กำหนดนโยบาย โดยตลาดมองว่าการขึ้นดอกเบี้ยครั้งต่อไปจะเกิดขึ้นในเดือนพ.ค. (โดยให้ความเป็นไปได้ที่ 59%) ก่อนหน้านี้ประเมินว่าจะเกิดขึ้นในเดือน มิ.ย. ส่วนความเป็นไปได้ในการประชุมครั้งต่อไปเดือน มี.ค. อยู่ที่ 36% และตลาดยังติดตามพัฒนาการเบร็กซิต แต่ประเด็นนี้อาจไม่มีผลต่อตลาดเงินมากนัก
สำหรับเศรษฐกิจไทยจะมีการรายงานตัวเลขจีดีพีของไตรมาส 4 และทั้งปี 2559 ซึ่งตลาดคาดว่าจะโตที่ 3.0% จากระยะเดียวกันปีก่อน บวกกับมีปัจจัยในต่างประเทศที่ต้องติดตามการรายงานตัวเลขพีเอ็มไอ และยอดขายบ้านใหม่ของสหรัฐ ส่วนยุโรปมียอดขายบ้านมือสอง และตัวเลขจีดีพีไตรมาส 4 ของอังกฤษ
สัปดาห์ที่ผ่านมา ค่าเงินบาทเปิดตลาดที่ระดับ 35.04 และเคลื่อนไหวในกรอบ 35.13-34.93 โดยเงินบาทได้แรงหนุนจากเงินทุนที่ไหลเข้าตลาดพันธบัตรไทยที่มียอดซื้อสุทธิ 4,900 ล้านบาท แต่เงินบาทไม่ได้ปรับแข็งค่าขึ้นมาก เพราะดูเหมือนว่าแบงก์ชาติพยายามจะไม่ให้เหรียญสหรัฐ/เงินบาทไทย ปรับลงมากนัก เนื่องจากเงินบาทแข็งไม่เป็นสิ่งที่ดีกับเศรษฐกิจไทย เงินบาทปิดตลาดที่ระดับ 34.99